 Gọọmenti steeti Anambra amachiela kpam kpam ihe ọ bụla bụ ibugharị ahịa mbugharị na ịzụ ahịa nokporo ụzọ ọbụla na steeti ahụ.  Nke a bụ nke e mere ka a mara site nozi a kụpụrụ nso nso a, bụkwa nke kọmishọna steeti ahụ na-ahụ maka azụmahịa, ịtụ mgbere ahịa na ikewàpụta akụnụba, bụ Maazị Christian Madụbuko binyere aka na ya. Dịka ya bụ ozi siri kọwaa, ebumnobi nke ahụ bụ iji wee bèlata agbakata akwụrụ, mee ka efè dị nokporo ụzọ, ma kwàlitekwa ezi adịmọcha gburugburù.Kọmishọna, site nozi ahụ gakwara nihu kpọkuo onye ọbụla na steeti ahụ ka o nye aka nịkwàlite na ịhụ na e nwere ezi ọnọdụ gburugburu bụ ịgbà, dịka ọ bụ ihe dị oke mkpà ga-ényékwa aka nịkwàlite mmepe na ịma mma nke steeti ahụ.Onye ọbụla nupùrù isi na ntuzi aka ahụ ma kachie ntị na-ebugharị ma ọ bụ na-ere ahịa nokporo ụzọ, dịka ozi ahụ siri kwuo, ga-abụzịkwa onye a ga-anwụchikọ, kpụpụ ụlọ ikpe ozigbo, ma were usoro iwu tie ya mmanwụ.Anyị ga-echeta na ọtụtụ ndị mmadụ atụfuola ndị ha na nke ndị ha hụrụ nanya site nịzụ ahịa mbugharị na ịzụ ahịa nokporo ụzọ, nihi ọtụtụ ihe egwu dị iche iche na-esi na ya apụtakarị oge ọbụla. 